លោក​អូបាម៉ា​និង​មេដឹកនាំ​ពិភពលោក​រំលឹក​គុណ​យុទ្ធជន​ក្នុង​ខួប​ទិវា D-Day
កងទ័ព​សម្ព័ន្ធមិត្ត​ប្រមាណ​ ១៦​ម៉ឺន​នាក់​បាន​លោត​ឆ័ត្រ​យោង​ឬ​បាន​ចុះ​ទឹក​ឡើង​គោក​លើ​ឆ្នេរ​សមុទ្រ​ Normandie​ នៅ​ថ្ងៃ​ទី​ ៦​ ខែ​មិថុនា​ ឆ្នាំ​ ១៩៤៤​។
លោកប្រធានាធិបតី សរអា បារ៉ាក់ អូបាម៉ា បានសម្តែងគារវកិច្ចដល់អតីតយុទ្ធជននៃសង្គ្រាមលោកលើកទី ២ នៅក្នុងពិធីរំលឹកឆ្នាំខួបទី ៧០ នៃការរាតត្បាតដែលគេឲ្យឈ្មោះ D-Day ដែលបណ្តាលឲ្យប្រទេសអាឡឺម៉ង់គ្រប់គ្រងដោយ Nazi បានទទួលបរាជ័យ។ ក្នុងសន្ទរកថាមួយនៅវាលខ្សាច់ Omaha Beach នៅតាមឆ្នេរសមុទ្រ Normandie របស់ប្រទេសបារាំង លោក អូបាម៉ា បានថ្លែងសរសើរកងទ័ពដែលបាន «ប្តូរជីវិតដើម្បីសេរីភាពក្នុងពេលដែលមានហានិភ័យជាអតិបរិមា»។ ក្នុងការបើកពិធីរំលឹកនេះ លោកប្រធានាធិបតីបារាំង Francois Hollande ក៏បានថ្លែងដែរថា ពលិកម្មរបស់ទាហានទាំងនេះ «បានផ្លាស់ប្តូរពិភពលោក»។ លោក Hollande ថ្លែងជាអាទិថា «យើងជំពាក់គុណយុទ្ធជនដែលបានស្លាប់ជំនួសយើង ហើយចំពោះប្រទេសបារាំង យើងមានប្រវត្តិសាស្រ្តដ៏វែងដែលយើងនៅមានវាសនាអាចបំពេញអនាគតសម្រាប់ពិភពលោកទាំងមូលបាន»។ កងទ័ពសម្ព័ន្ធមិត្តប្រមាណ ១៦ម៉ឺននាក់បានលោតឆ័ត្រយោងឬបានចុះទឹកឡើងគោកលើឆ្នេរសមុទ្រ Normandie នៅថ្ងៃទី ៦ ខែមិថុនា ឆ្នាំ ១៩៤៤ នៅក្នុងការវាយប្រហារតាមផ្លូវសមុទ្រដ៏ធំបំផុតនៅក្នុងប្រវត្តិសាស្រ្តយោធានៃពិភពលោក។ មានទាហានប្រមាណ ៤.៥០០ នាក់បានស្លាប់ តែប្រតិបត្តិការនេះបាននាំឲ្យមានជ័យជម្នះរបស់សម្ព័ន្ធមិត្តនៅពាសពេញទ្វីប អឺរ៉ុប នៅទីបំផុត។ មានយុទ្ធជនជាច្រើនពាន់នាក់ដែលនៅរស់ជីវិត បានចូលរួមក្នុងពិធីរំលឹក នៅថ្ងៃសុក្រនេះ។ លោកប្រធានាធិបតី រុស្ស៊ី Vladimir Putin កាលពីថ្ងៃព្រហស្បតិ៍បានធ្វើកិច្ចចរចាទល់មុខគ្នាជាលើកទីមួយជាមួយមេដឹកនាំបស្ចឹមប្រទេស ចាប់តាំងពីមានវិបត្តិនៅប្រទេសអ៊ុយក្រែនមក ក្នុងពេលដែលប្រមុខរដ្ឋទាំងនោះបានជួបជុំគ្នានៅប្រទេសបារាំង ដើម្បីចូលរួមក្នុងពិធីរំលឹកឆ្នាំខួបទី ៧០នៃទិវា D-Day នៅថ្ងៃសុក្រនេះ។ លោក Putin បានជួបជាមួយលោកនាយករដ្ឋមន្រ្តី អង់គ្លេស David Cameron និងលោកប្រធានាធិបតីបារាំង Francois Hollande នៅទីក្រុង ប៉ារីស ក្នុងពេលប៉ុន្មានម៉ោងបន្ទាប់ពីលោកប្រធានាធិបតីសរអា បារ៉ាក់ អូបាម៉ា និងសម្ព័ន្ធមិត្តបស្ចឹមប្រទេសបានជួបប្រជុំគ្នានៅទីក្រុងព្រុចសែល (Brussels) ប្រទេសបែលហ្ស៊ិក (Belgium) ដោយគ្មានវត្តមានរបស់ប្រទេស រុស្ស៊ីជាលើកទីមួយក្នុងពេល២ទសវត្សរ៍កន្លងទៅនេះ។ មេដឹកនាំនៃក្រុម G-7 បានប្រើកិច្ចប្រជុំនេះដើម្បីផ្តន្ទាទោសក្រុងមូស្គូអំពីការគាំទ្រការបះបោររបស់ក្រុមបំបែកខ្លួនចេញដែលទ្រទ្រង់ប្រទេស រុស្ស៊ី នៅក្នុងប្រទេស អ៊ុយក្រែនភាគខាងកើត។ ក្រោយមក លោក អូបាម៉ា បានអំពាវនាវឲ្យក្រុងមូស្គូធ្វើការចរចាផ្ទាល់ជាមួយរដ្ឋាភិបាលដែលទើបជាប់ឆ្នោតថ្មីរបស់ប្រទេសអ៊ុយក្រែន ហើយអំពាវនាវឲ្យលោក Putin បញ្ឈប់លំហូរនៃកងជីវពលប្រដាប់អាវុធរបស់រុស្ស៊ីទៅក្នុងប្រទេសអ៊ុយក្រែនផងដែរ។ លោកប្រធានាធិតបីរុស្ស៊ី Vladimir Putin បានជួបបន្តជាមួយមេដឹកនាំបស្ចឹមប្រទេសនៅថ្ងៃសុក្រនេះ ដើម្បីពិភាក្សាអំពីមុខនាទីរបស់ក្រុងមូស្គូនៅក្នុងការបះបោរនៅប្រទេស អ៊ុយក្រែន។ លោក Putin បានជួបជាមួយលោកស្រីអធិការបតីអាឡឺម៉ង់ Angela Merkel នៅក្នុងប្រទេស បារាំងភាគខាងជើងនៅក្រៅពិធីរំលឹកឆ្នាំខួបទី៧០ នៃទិវា D-Day។ មួយថ្ងៃមុននេះ លោកបានជួបជាមួយលោកនាយករដ្ឋមន្រ្តីអង់គ្លេស David Cameron និងលោកប្រធានាធិបតីបារាំង Francois Hollande។ ពិធីរំលឹកបុណ្យខួបនៅឆ្នេរសមុទ្រ Normandie ប្រទេសបារាំង បានប្រមូលផ្តុំមេដឹកនាំពិភពលោកមួយចំនួនធំដែលមានភាគច្រើនបានអំពាវនាវឲ្យក្រុងមូស្គូឈប់គាំទ្រការបះបោររបស់ក្រុមបំបែកខ្លួនដែលគាំទ្រប្រទេសរុស្ស៊ីនៅក្នុងប្រទេសអ៊ុយក្រែនភាគខាងកើត។ អំពើហិង្សាបានកើតមានជាថ្មីទៀតកាលពីល្ងាចថ្ងៃព្រហស្បតិ៍។ មន្រ្តីនៅទីក្រុងគៀវ (Kyiv) បាននិយាយថាមានពួកឧទ្ទាម១៥នាក់ស្លាប់ក្នុងការវាយប្រយុទ្ធនៅជិតព្រំដែនជាមួយប្រទេសរុស្ស៊ី៕